Pretoria se ou straatname moet teruggesit wordRegter Bill Prinsloo het pas in die Pretoriase hooggeregshof beveel dat Pretoria se ou straatname weer op straatnaamborde aangebring moet word. AfriForum het vroeër die week aansoek gedoen om ŉ interdik te bekom om die Tshwane-metroraad te verhoed om die ou straatname van straatnaamborde te verwyder en om die ou name wat reeds van die borde verwyder is, terug te plaas. Die aansoek is gebring hangende ŉ hersieningsaansoek rakende die verandering van die straatname. Die metroraad het in Maart 2012 besluit om 27 straatname in Pretoria te verander. Nuwe straatnaamborde is kort hierna aangebring met die nuwe straatname sowel as die ou name op die borde, waardeur ŉ rooi streep getrek is. Die Tshwane-metroraad het egter vroeër die maand die ou name begin afhaal nadat Kgosientso Ramokgopa, burgemeester van Tshwane, in sy provinsiale staatsrede gesê het dit kan verwyder word, aangesien dit reeds vir ŉ periode van ses maande op die borde vertoon is. “Ons het daardie [ses maande] periode oorskry. Nou is dit tyd dat Lilian Ngoyi [straat] in die lewe kom en Van der Walt[straat] tot ruste kom,” het Ramokgopa gesê.